ธ.กรุงเทพออกฝากประจำ7ด.ดอก2.8%
ธนาคารกรุงเทพ เสนอเงินฝากประจำ 7 เดือน ดอกเบี้ย 2.80% ต่อปี พร้อมขยายเวลาประเภท 4 เดือน ดอกเบี้ย 2.75% ต่อปี
30 พ.ย. 2555

ธนาคารกรุงเทพ เสนอเงินฝากประจำ 7 เดือน ดอกเบี้ย 2.80% ต่อปี พร้อมขยายเวลาประเภท 4 เดือน ดอกเบี้ย 2.75% ต่อปี
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารออกผลิตภัณฑ์บัญชีเงินฝากประจำพิเศษ ระยะเวลา 7 เดือน อัตราดอกเบี้ย 2.80% ต่อปี พร้อมขยายระยะเวลาการให้บริการบัญชีเงินฝากประจำพิเศษ ระยะเวลา 4 เดือน อัตราดอกเบี้ย 2.75% ต่อปี โดยเปิดบัญชีด้วยจำนวนเงินขั้นต่ำ 200,000 บาท ซึ่งทั้ง 2 ประเภทเป็นกิจกรรมรณรงค์เงินฝากพิเศษ เริ่มตั้งแต่วันที่ 1 ธันวาคม 2555
"การสร้างสรรค์และเปิดตัวบริการบัญชีเงินฝากประจำ 7 เดือน และขยายระยะเวลาการให้บริการบัญชีเงินฝากประจำ 4 เดือนในครั้งนี้ สอดคล้องกับกลยุทธ์การขยายฐานลูกค้ารายย่อยของธนาคารที่ดำเนินการด้วยความต่อเนื่อง โดยข้อเสนอที่ธนาคารมอบให้ทั้งอัตราดอกเบี้ยที่สูงจูงใจ ระยะเวลาการฝากที่สามารถเลือกได้ และด้วยจำนวนเงินฝากขั้นต่ำเพียง 200,000 บาท จะสามารถตอบสนองความต้องการและสร้างความพึงพอใจให้กับลูกค้าได้เป็นอย่างดี" นายทวีลาภกล่าว
ทั้งนี้ลูกค้าที่สนใจสามารถเปิดบัญชีเงินฝากประเภทดังกล่าวได้ที่ธนาคารกรุงเทพ ทุกสาขาทั่วประเทศ หรือสอบถามรายละเอียดเพิ่มเติมได้ที่บัวหลวงโฟน โทร.1333 และ www.bangkokbank.com